जावलाखेल बराबरीमै
सहिद स्मारक ‘ए’ डिभिजन लिगको शीर्षस्थानमा रहेको जावलाखेल युथ क्लबले च्यासल रंगशालामा आइतबार मनाङ मर्स्याङ्दी क्लबविरुद्ध दुई गोलको अग्रता लिएर पनि तीन अंक जोड्न सकेन । मनाङले अन्त्यतिर दुई गोल गर्दै खेल २–२ मा टुंग्यायो । यससँगै जावलाखेलले तीन अंकको अग्रता लिने अवसरमात्रै गुमाएन, चर्च ब्वाइज युनाइटेडलाई अगाडि बढ्ने मौका पनि दिएको छ ।
काठमाडौँ — सहिद स्मारक ‘ए’ डिभिजन लिगको शीर्षस्थानमा रहेको जावलाखेल युथ क्लबले च्यासल रंगशालामा आइतबार मनाङ मर्स्याङ्दी क्लबविरुद्ध दुई गोलको अग्रता लिएर पनि तीन अंक जोड्न सकेन । मनाङले अन्त्यतिर दुई गोल गर्दै खेल २–२ मा टुंग्यायो । यससँगै जावलाखेलले तीन अंकको अग्रता लिने अवसरमात्रै गुमाएन, चर्च ब्वाइज युनाइटेडलाई अगाडि बढ्ने मौका पनि दिएको छ ।जावलाखेल १८ खेलमा नौ जित, चार बराबरी र पाँच हारको नतिजासहित ३१ अंक बनाएर पहिलो वरीयतामा कायमै रह्यो । तर, मनाङविरुद्धको बराबरीले एक खेल कम खेलेको चर्च ब्वाइजलाई जावलाखेललाई उछिन्दै शीर्षस्थानमा उक्लिने अवसर दिएको छ । आठ जित, ६ बराबरी र तीन हार खेल्दै ३० अंकसहित दोस्रोमा रहेको चर्च ब्वाइजले मंगलबार सातदोबाटो युवा क्लबलाई पराजित गर्नसके शीर्षस्थान उक्लनेछ । मनाङ (५ जित, ७ बराबर, ६ हार) २२ अंकसहित सातौंमा रहेको छ ।सातौं चरणपछि लय गुमाएको मनाङले मुख्य प्रशिक्षक विष्णु गुरुङको नेतृत्वमा पहिलो जितमा रहेको स्थितिमा जावलाखेलविरुद्ध राम्रै सुरुआत गरेको थियो । बलमाथि पकड उसैको थियो । तर, विनोद केसीले पेनाल्टी क्षेत्रअगाडि दिएको बलमा मनाङका गोलकिपर दीप कार्कीको बचाउ राम्रो भएन । उनले अगाडि बढ्दै क्लियर गर्ने प्रयासमा प्रहार गरेको बल सिधै जावलाखेलका फरवार्ड एन्कोतो मासोबीको खुट्टामा पुग्यो र उनले प्रहार गरेको बलले पोस्टको दिशा लिएपछि ३४ औं मिनेटमा जावलाखेल १–० ले अगाडि बढ्यो । योसँगै उनले लिगमा सर्वाधिक १३ गोल गरेका खुमलटारका मेसुके ओलोमोउसँग गोल संख्या बराबरी गरे ।पछाडि परे पनि मनाङले खेलमा फर्कने प्रयास गरिरह्यो । केही अवसर पनि सिर्जना गर्‍यो । कोफी टिमोथी कौडेको हेडरमा गोलकिपर अनिश देउजाले दुईपल्ट उत्कृष्ट बचाउ गर्दै जावलाखेलको संकट टारिदिए । दोस्रो हाफमा जावलाखेलले आक्रामक रूप लियो । मनाङका डिफेन्डरले क्लियर गर्ने प्रयासमा बल फोडे फोफनाको खुट्टामा दिएपछि जावलाखेलले ७५ औं मिनेटमा अग्रता दोब्बर बनायो । फोफनाको सटीक क्रस गोलकिपर दीपलाई उछिन्दै बल खाली पोस्टअगाडि हिसुब थपलियाको खुट्टामा पुग्यो र हिसुबले गोललाइननजिकबाट बललाई हल्का छुँदै गोलमा परिणत गर्दै जावलाखेलाई बलियो अवस्थामा पुर्‍याए ।दोस्रो हाफमा दुई खेलाडी परिवर्तन गरेपछि जावलाखेलको प्रदर्शन फितलो बन्यो । उसलाई मनाङले दबाबमा राख्न थाल्यो । यही क्रममा कोफीको पासमा सब्स्टिच्युट विसोन गुरुङले उत्कृष्ट ‘भली गोल’ गर्दै ८१ औं मिनेटमा गोल अन्तर छोट्याए । सुमित श्रेष्ठले इन्ज्युरी समयको पहिलो मिनेटमा पेनाल्टी क्षेत्रबाहिरैबाट लोभलाग्दो गोल गरेपछि खेल २–२ मा टुंग्याउँदै मनाङले जावलाखेलविरुद्ध अंक खोस्यो । अन्तिम मिनेटमा रोशन रानामगरले पाएको अवसरमा बल गोलकिपर अनिशको हातमा नदिएको भए खेलको कथा अर्कै हुन सक्थ्यो ।‘खेलाडी परिवर्तन गरेपछि पहिलाका खेलमा राम्रो भइरहेको थियो, आज (मनाङविरुद्ध) त्यस्तै गर्दा राम्रो प्रदर्शन भएन,’ जावलाखेलका प्रशिक्षक सुनील श्रेष्ठले भने, ‘राम्र्रै खेलेको हो । २–० को अग्रता लिएर पनि जित्न नसक्दा अलिकति दुःख त भइहाल्छ ।’ ‘डबल लिग’ को पहिलो भेटमा जावलाखेलले मनाङलाई ३–० ले हराएको थियो र उक्त खेल पनि च्यासलमै भएको थियो ।मनाङका प्रशिक्षक गुरुङले भने, ‘हामीले राम्रो प्रदर्शन गर्‍यौं । बराबरी गर्दै अंक पनि जोड्यौं । प्रदर्शनअनुसार हेर्ने हो भने योभन्दा राम्रो गर्न सक्थ्यौं । टिमलाई अभ्यस्त हुन अझै समय लाग्न सक्छ ।’ उनले किरण श्रेष्ठले राजीनामा दिएपछि मनाङका टिम सम्हाल्ने अवसर पाएका हुन् ।एनआरटी २–२ फ्रेन्ड्सदशरथ रंगशालामा एनआरटी र फ्रेन्ड्सबीच भएको प्रतिस्पर्धा पनि २–२ मा टुंगियो । फ्रेन्ड्सले रफिक अमिनुको गोलमा २८ औं मिनेटमा अग्रता लिएको थियो । अमित तामाङले ५८ औं मिनेटमा आफ्नै पोस्टमा गोल गरेपछि खेल १–१ को बराबरीमा पुग्यो । अमितले ६६ औं मिनेटमा पाएको पेनाल्टीमा गोल गरेपछि फ्रेन्ड्स फेरि २–१ ले अघि बढ्यो । एनआरटीले पनि ८० औं मिनेटमा पेनाल्टी पायो । तर, जिन एनिसेट एम्बोमी गोल गर्न असफल रहे पनि निकोलस सेर्गे सोङले ८९ औं मिनेटमा गोल गर्दै एनआरटीलाई २–२ को बराबरीमा पुर्‍याए । एनआरटीको २२ र फ्रेन्ड्सको २० अंक भएको छ ।